**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.06.2020, ora 08.00 – 08.06.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.06.2020, ora 07.00**

**RÂURI**

**Debitele au fost** **relativ staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, cursurile inferioare ale Mureșului și Prutului, unde au fost în creștere, datorită precipitaţiilor căzute în interval și propagării.

Pe râurile din bazinele hidrografice: Someșul Mare, Someșul Mic, Siret (exceptând bazinul Bârladului și Bistriței, unde au fost staționare), bazinul superior și mijlociu al Mureșului, cursul inferior al Oltului și cursurile mijlocii și inferioare ale Argeșului și Ialomiței, debitele au fost în scădere ușoară.

Debitele se situează, în general, la valori cuprinse între 10-40% din mediile multianuale lunare, mai mari (40-90% din normalele lunare) în bazinele hidrografice: Someș, Târnave, Bârzava, Jiu, Vedea, Teleorman, Neajlov, Prahova, Suceva, Moldova, Bistriţa, Trotuș, Putna, Râmnicu Sărat și pe râurile din Dobrogea, pe cursul Mureşului, cursurile mijlocii și inferioare ale Timișului și Argeșului și peste normalele lunare pe râurile din bazinul hidrografic Vișeu și pe cursul superior al Prutului.

În interval au fost emise două atenţionari hidrologice pentru fenomene imediate.

**Nivelurile** pe râuri la staţiile hidrometrice **se situează sub** **COTELE DE ATENŢIE.**

**Debitele vor fi,** **în general, staționare**, exceptând râurile din bazinele hidrografice: Someș, Someșul Mic, Lăpuș, Crasna, Barcău, Crișuri, Bega, Timiș, Bârzava, Moravița, Caraș, Nera, Cerna, cursurile inferioare ale Vișeului, Izei, Turului şi Prutului, unde vor fi în creștere ca urmare a precipitațiilor prognozate și propagării.

Pe râurile din bazinele hidrografice: Someșul Mare, Buzău, Putna, Trotuș, bazinul superior și mijlociu al Mureșului, cursurile inferioare ale Oltului, Argeșului, Ialomiței și Siretului debitele vor fi în scădere.

Sunt posibile scurgeri pe versanți, torenți, pâraie și creșteri mai însemnate de niveluri și debite pe unele râuri mici din zona montană, în special pe cele din vestul țării, ca urmare a precipitațiilor mai însemnate cantitativ sub formă de aversă, cu caracter torențial, prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE.**

**DUNĂRE**

**Debitul la intrarea în ţară** (secţiunea Baziaş) **în intervalul 07-08.06.2020 a fost în scădere, având valoarea de 3300 m3/s**, sub media multianuală a lunii **iunie (6400 m3/s).**

În aval de Porţile de Fier debitele au fost în scădere pe sectorul Gruia-Cernavodă și în creștere pe sectorul Hârșova-Tulcea.

**Debitul la intrarea în ţară** (secţiunea Baziaş) **va fi** staționar (3300 m3/s).

În aval de Porţile de Fier debitele vor fi în scădere pe sectorul Gruia-Galați și în creștere pe sectorul Isaccea-Tulcea.

**2.** **Situaţia meteorologică în intervalul 07.06.2020, ora 08.00 –08.06.2020, ora 06.00**

**Administraţia Naţională de Meteorologie (A.N.M.) a emis la data de 07.06.2020, la ora 10.30, atenţionarea meteorologică nr. 51, din care este în vigoare până la data de 09.06.2020, la ora 06:00, mesajul de informare meteorologică pentru întreaga țară, vizând manifestări de instabilitate atmosferică (averse ce vor avea și caracter torențial, cantitățile de apă putând depăși 15...20 l/mp, iar pe arii restrânse 30 l/mp, descărcări electrice, intensificări ale vântului, vijelii și izolat grindină). Gradul de instabilitate atmosferică se va menține accentuat pe tot parcursul săptămânii (8-14 iunie) în majoritatea regiunilor.**

**În ţară,** vremea s-a menținut caldă pentru această perioadă în cea mai mare parte a teritoriului. Gradul de instabilitate atmosferică s-a accentuat după-amiaza și noaptea în vest și nord-vest, unde local s-au semnalat averse torențiale însoțite de frecvente descărcări electrice, iar cantitățile de apă acumulate au depășit izolat 35 l/mp (până la 40 l/mp în județul Sălaj). Din datele colectate de la stațiile pluvio și hidro, precum și din surse externe, căderi de grindină de dimensiuni mici și medii au fost consemnate pe raza județelor Arad, Bihor, Satu Mare și Sălaj. În celelalte regiuni cerul a fost variabil, cu unele înnorări ziua, când trecător a plouat și s-au semnalat descărcări electrice pe alocuri în Muntenia și izolat în Oltenia, Transilvania, Dobrogea și Moldova. Vântul a suflat slab și moderat, cu unele intensificări în sud-est, dar de scurtă durată și în timpul ploilor, când la rafală s-au atins viteze de până la 72 km/h. Temperaturile maxime au fost cuprinse între 19 grade la Constanța-Dig și 31 de grade la Chișinău Criș, Arad, Brăila și Săcuieni. La ora 06.00, valorile de temperatură au fost cuprinse între 7 grade la Întorsura Buzăului și Miercurea Ciuc și 20 de grade la Darabani, Șiria și Dumbrăvița de Codru. În sudul Dobrogei spre seară și în cursul nopții s-a semnalat ceață.

**Observație:** în intervalul de diagnoză au fost în vigoare 26 de mesaje privind fenomene meteorologice periculoase imediate, după cum urmează:

-9 avertizări cod portocaliu, dintre care 6 emise de SRPV Timișoara și 3 emise de SRPV Cluj Napoca;

-17 atenționări cod galben, 10 emise de SRPV Timișoara, 4 de SRPV Craiova și 3 de SRPV Constanța.

**La Bucureşti,** vremea s-a răcit față de ziua precedentă, astfel valorile termice au fost apropiate de mediile multianale. Cerul a fost variabil, cu unele înnorări ziua, când trecător a plouat slab, iar în unele cartiere s-au semnalat descărcări electrice. Spre finalul intervalului s-a format nebulozitate de tip stratiform. Vântul a suflat slab și moderat. Temperatura maximă a fost de 25 de grade la Băneasa și 26 de grade la Afumați și Filaret. La ora 06.00, se înregistrau 15 grade la Afumați și Băneasa și 16 grade la Filaret.

**3. Prognoza meteorologică în intervalul 08.06.2020, ora 08.00–09.06.2020, ora 8.00**

**În ţară,** vremea va fi caldă, dar și în general instabilă îndeosebi în vestul și nordul țării, precum și în zonele de munte, unde vor fi intervale cu înnorări accentuate, averse, descărcări electrice, intensificări ale vântului ce pot lua aspect de vijelie și izolat

grindină. Ploile vor avea și caracter torențial, astfel că în intervale scurte de timp cantitățile de apă vor depăși 15...20 l/mp și izolat 30 l/mp. În celelalte regiuni cerul va fi variabil, iar astfel de fenomene se vor semnala izolat, îndeosebi după-amiaza. Temperaturile maxime se vor încadra între 22 și 32 de grade, iar cele minime vor fi cuprinse între 8 și 18 grade. Dimineața, în Dobrogea vor mai fi condiții de ceață.

**La Bucureşti,** vremea va fi caldă. Cerul va fi variabil, cu unele înnorări mai ales la începutul intervalului. Vântul va sufla slab și moderat. Temperatura maximă se va situa în jurul valorii de 28 de grade, iar cea minimă va fi de 15...17 grade.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT